पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। आरक्षण की मांग को लेकर संघर्षरत गुर्जरों की अहम बैठक चंदवाजी के निकट देव का हरमाड़ा में 15 जून को होगी। राजस्थान गुर्जर एसबीसी आरक्षण संयुक्त संचालन समिति ने राज्य सरकार को वार्ता के अनुसार नियत समय पर आरक्षण लागू करने के लिए एक बार फिर चेताया है। आरक्षण में देरी होने पर इस बैठक में आगे की रणनीति तैयार की जाएगी।
संचालन समिति के नेता पूर्व विधायक अतर सिंह भड़ाना ने बताया कि सरकार से हुई वार्ता के अनुसार उन्हें 50 प्रतिशत की सीमा में एसबीसी को पांच प्रतिशत आरक्षण का प्रावधान 10 जून तक करना है। चूंकि समिति की बैठक 15 जून को है, इसलिए सरकार के पास पांच दिन का अतिरिक्त समय भी है। अब सरकार की जिम्मेदारी बनती है कि वे इस मसले को निबटाए। भड़ाना ने बताया कि यदि इस अवधि में सरकार ने आरक्षण दे दिया तो वे धन्यवाद देंगे और यदि ऐसा नहीं हुआ तो आक्रामक योजना की घोषणा करेंगे। प्रदेश के विभिन्न भागों से आए प्रतिनिधियों से चर्चा के बाद समिति का प्रतिनिधिमंडल ऊर्जामंत्री डॉ. जितेंद्र सिंह के निवास पर उनसे मुलाकात करने पहुंचा। भड़ाना ने बताया कि मंत्री नहीं मिले, लेकिन गुर्जरों की भावना से उन्हें अवगत करा दिया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn